એની વાત સાંભળીને આદિત્ય હસી પડ્યો. ‘લો કર લો બાત... કહેતા ભી દિવાના ને સુનતા ભી દિવાના! અરે અલકાદેવી! દોઢ કરોડની ખોટ જાય એટલો મોટો તો એમનો કારોબાર જ ક્યાં છે?...’ એણે અલકાને સમજાવ્યું. ‘સુભાષકુમાર ગિલીન્ડર છે. પપ્પા પાસેથી પૈસા પડાવવાનો આ એમનો પેંતરો છે...’ એણે નિરાશાથી માથું ધૂણાવ્યું. ‘બહેન-બનેવી નૌટંકી કરે છે, છતાં આપણાથી કંઈ બોલાય એવું નથી. પપ્પાની એ લાડકી દીકરી છે. દીકરી-જમાઈની દર્દભરી દાસ્તાન સાંભળીને પપ્પા પીગળી જાય અને પૈસા આપવા તૈયાર થઈ જાય તો પણ મારાથી આડો હાથ ના દેવાય. એમનાં કર્યાં એ ભોગવશે એમ સમજીને મોઢું બંધ રાખવાનું. બાપ-દીકરીના મામલામાં વચ્ચે દખલ નહીં દેવાની...’